Twee verongeluk in sementtrokDie vragmotor se wrak. Foto: Netcare 911 Twee mans is dood toe ŉ swaarvoertuig wat sement vervoer het, Woensdag in die vroeë oggendure op die N1-snelweg noord van Pretoria omgeslaan het. Athlenda Mathe, woordvoerder van Netcare 911, het gesê die ongeluk het omstreeks 02:00 tussen die tolhek by die Carousel Casino en Hammanskraal plaasgevind. “Die bestuurder het beheer oor die swaarvoertuig verloor, waarna dit van die pad af geswenk en omgeslaan het,” het Mathe gesê. Die mans was in die gefrommelde kajuit van vragmotor vasgekeer en dit het brandbestryders nagenoeg twee uur geneem om hulle uit die voertuig te kry. “Die mans het teen die tyd wat hulle bevry is, reeds aan hul beserings beswyk. Hulle is op die toneel dood verklaar.” Die omstandighede rakende die ongeluk word ondersoek.